

# Materiál na rokovanie

**Hospodárskej a sociálnej rady SR**

# dňa 18.8.2014

**K bodu č. 1)**

**Stanovisko k**

**Rozpočtu výdavkov na prípravu a zabezpečenie predsedníctva SR v Rade Európskej únie v roku 2016**

**Všeobecne k materiálu:**

Rozpočet výdavkov na prípravu a zabezpečenie predsedníctva SR v Rade Európskej únie v roku 2016 predkladá na rokovanie Hospodárskej a sociálnej rady SR podpredseda vlády a minister zahraničných vecí a európskych záležitostí SR na základe bodu B.4. uznesenia vlády č. 160/2013. Predložený materiál nadväzuje na „Analýzu výdavkov na zabezpečenie predsedníctva SR v Rade Európskej únie v roku 2016“ schválenú uznesením vlády č. 160/2013, „Návrh na logisticko-organizačné zabezpečenie predsedníctva SR v Rade Európskej únie v roku 2016“ schválený uznesením vlády č. 354/2013 a „Návrh koncepcie vizuálnej, mediálnej, kultúrnej a komunikačnej prezentácie počas predsedníctva SR v Rade Európskej únie v roku 2016“ schválený uznesením vlády č. 135/2014.

Materiál stanovuje rozpočet na zabezpečenia predsedníctva SR v Rade Európskej únie štruktúrovaný podľa oblasti osobných výdavkov, cestovných náhrad, prenájmov, vzdelávania, odbornej prípravy, logistiky, bezpečnosti, kultúrno-mediálnej prezentácie, administratívno-technického zabezpečenia a kapitálových výdavkov na rok 2015 a s výhľadom na roky 2016 a 2017.

**Pripomienky k materiálu:**

ZMOS uplatňuje k Rozpočtu výdavkov na prípravu a zabezpečenie predsedníctva SR v Rade Európskej únie v roku 2016 nasledovné obyčajné pripomienky:

1. Združenie miest a obcí Slovenska žiada, aby sa miestna územná samospráva stala oprávneným subjektom pre prípravu a realizáciu navrhovaných aktivít a tým aj pre čerpanie alokovaných finančných prostriedkov.

**Odôvodnenie:**

Združenie miest a obcí Slovenska zastáva názor, že podujatie významu a rozsahu predsedníctva SR v Rade Európskej únie nie je možné efektívne a demokraticky realizovať, pokiaľ sa do jej realizácie zapája z verejnej správy výlučne iba správa štátna a opomína sa význam a postavenie regionálnej a miestnej územnej samosprávy. Aj keď Združenie miest a obcí Slovenska vyslovilo súhlas s centralistickým modelom organizácie s cieľom šetrenia verejných prostriedkov, domnievalo sa, že sa jedná výlučne o centralizáciu v geografickom význame slova (t.j. realizácia aktivít v meste Bratislava a okolí). Združenie miest a obcí Slovenska nepredpokladalo centralistický model vo forme vertikálnej realizácie všetkých aktivít, v ktorom zastáva dominantné, ak nie priamo výlučné postavenie štátna správa. K takémuto postupu vyjadruje ZMOS svoj nesúhlas a navrhuje, aby mohli byť aktivity financované z prostriedkov alokovaných na prípravu predsedníctva SR v Rade Európskej únie využívané aj orgánmi regionálnej a miestnej územnej samosprávy.

1. Združenie miest a obcí Slovenska žiada, aby sa predpokladané náklady miestnej územnej samosprávy premietli do prílohy č.2 „Vplyvy na rozpočet verejnej správy.“

**Odôvodnenie:**

Združenie miest a obcí žiada, aby bola príloha č.2 „Vplyvy na rozpočet verejnej správy,“ ktorá nepredpokladá finančný vplyv na samosprávu uvedená do súladu s vlastným materiálom predpokladajúcim zapájanie sa hl. mesta SR Bratislavy.

**Záver:**

ZMOS navrhuje, aby HSR SR odporučila Rozpočet výdavkov na prípravu a zabezpečenie predsedníctva SR v Rade Európskej únie v roku 2016 na ďalšie konanie po akceptovaní pripomienok zo strany ZMOS.

 **Jozef Dvonč**

 **predseda**